Suomen Henri Kontinen voitti brittiparinsa Heather Watsonin kanssa perinteikkään Wimbledonin turnauksen sekanelinpelin.

Henri Kontinen ja Heather Watson juhlivat voittoa. Katsomossa olivat kannustamassa muun muassa prinssi William ja herttuatar Catherine.­

Kontinen, 26, ja Watson, 24, voittivat Wimbledonin sekanelinpelin mestaruuden suoraan kahdessa erässä Kolumbian Robert Farahia ja Saksan Anna-Lena Grönefeldiä vastaan 7–6 (7–5) ja 6–4.

Finaalin voitto merkitsi sitä, että Kontinen teki suomalaista tennishistoriaa. Mestaruuden myötä Helsingissä syntyneestä pelaajasta tuli ensimmäinen suomalainen ammattilainen, joka on voittanut Wimbledonin finaalin.

Birgitta Lindström voitti Wimbledonissa tyttöjen kaksinpelin vuonna 1966.

Kontisen historiallista temppua seurasivat arvovaltaiset katsojat, sillä katsomosta bongattiin ainakin prinssi William ja herttuatar Catherine.